กลต.ฟันแก๊งปั่นหุ้น3ตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ก.ล.ต. กล่าวโทษ “สง่า สกุลเอกไพศาล” ต่อดีเอสไอ ฐานปั่นหุ้น 3 ตัวรวด FOCUS IFEC และ RCI ในช่วงปี 2551 พร้อมอดีตมาร์เก็ตติงกิมเอ็งเมอร์ชั่น 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. กล่าวโทษ นายสง่า สกุลเอกไพศาล (หรือเฮียตี๋ เดิมชื่อ นายจักรชัย หรือนายธน แซ่เจียม) ต่อกรมสอบสวนคดีพิเศษ (ดีเอสไอ) เมื่อวันที่ 28 ธ.ค. 2553 ในกรณีสร้างราคาหุ้นของบริษัท โฟคัส ดีเวลลอปเม้นท์ แอนด์ คอนสตรัคชั่น (FOCUS) ระหว่างวันที่ 2425 เม.ย. 2551 บริษัท อินเตอร์ ฟาร์อีสท์ วิศวการ (IFEC) ในวันที่ 29 เม.ย. 2551 และบริษัท โรแยล ซีรามิค อุตสาหกรรม (RCI) เมื่อวันที่ 2 พ.ค. 2551 โดยผ่านบัญชีของบุคคลอื่นรวม 8 บัญชี ในลักษณะอำพราง เพื่อให้บุคคลทั่วไปหลงผิดไปว่าหุ้นนั้นมีการซื้อขายกันมาก หรือราคาหุ้นนั้นเปลี่ยนแปลงไป
ขณะเดียวกันได้กล่าวโทษ น.ส.นงลักษณ์ สินประเสริฐเลิศ ซึ่งขณะเกิดเหตุเป็นผู้ติดต่อกับผู้ลงทุนของบริษัทหลักทรัพย์ (บล.)กิมเอ็ง (ประเทศไทย) สาขาชลบุรี เกี่ยวข้องกับหุ้น FOCUS และ IFEC และนายอดิเรก อุ่มบางตลาด อดีตผู้ติดต่อผู้ลงทุนของ บล.เมอร์ชั่น พาร์ทเนอร์ เกี่ยว RCI
“ก.ล.ต.ได้รับแจ้งจากตลาดหลักทรัพย์แห่งประเทศไทย ว่าหุ้นทั้ง 3 ตัว มีการซื้อขายผิดปกติ และมาจากบุคคลกลุ่มหนึ่ง จึงเข้าไปตรวจสอบ และพบว่ามีพยานหลักฐานน่าเชื่อว่าเกิดจากการกระทำของนายสง่า โดยมีผู้ติดต่อทั้งสองคนช่วยเหลือในการจัดหาบัญชีซื้อขายให้แก่นายสง่า ส่งคำสั่งซื้อขายหุ้นในลักษณะสร้างราคาและช่วยเหลือในการทำธุรกรรมทางการเงินที่เกี่ยวข้องกับการซื้อขาย”
ทั้งนี้ ก.ล.ต. ได้เปิดโอกาสให้บุคคลทั้ง 3 พิจารณาเข้ารับการเปรียบเทียบแล้ว แต่กลับไม่ยินยอม ก.ล.ต.จึงได้กล่าวโทษบุคคลทั้ง 3